
Školiteľka: prof. PhDr. Miriam Niklová, PhD.
Téma č. 1: Rodinná mediácia a formovanie mravného správania dieťaťa v kyberpriestore / Family Mediation and the Formation of Children’s Attitudes in Cyberspace
Anotácia: Dizertačná práca sa bude zaoberať fenoménom rodinnej mediácie, pričom sa bude sledovať jej dopad na správanie detí v digitálnom prostredí. Pozornosť bude zameraná na to, ako rôzne formy rodičovského usmerňovania ovplyvňujú online správanie detí, ich rozhodovanie a interakcie v digitálnom prostredí. Práca bude reflektovať posun v pedagogike od technokratického chápania digitálnych kompetencií k hodnotovo orientovanému prístupu, ktorý bude klásť dôraz na etiku, zodpovednosť a digitálne občianstvo.
Teoretická časť bude analyzovať súvislosti medzi rodinnou mediáciou a správaním dieťaťa v kyberpriestore – vrátane empatie, etického rozhodovania a schopnosti orientovať sa v online rizikách – a bude posudzovať úlohu na sociálnych médií a digitálnych návykov na rodinný systém. Empirická časť bude realizovaná ako hĺbková kvalitatívna štúdia slovenských rodín. Výskumný dizajn bude založený na polo štruktúrovaných rozhovoroch s rodičmi (prípadne aj s deťmi) a na spracovaní prípadových štúdií vybraných rodín. Získané dáta budú analyzované prostredníctvom kvalitatívnej obsahovej analýzy s cieľom identifikovať stratégie a mechanizmy mediácie, ktoré podporujú alebo narúšajú rozvoj mravného správania detí v digitálnom prostredí.
V zmysle schváleného materiálu Systém zlepšenia kvality doktorandského štúdia sa téma viaže na výskumný projekt KEGA 021UMB-4/2025 Profylaktické aspekty šikanovania v edukačnej praxi (vedúci projektu prof. PhDr. M. Niklová, PhD).
Forma štúdia: denná/externá

Téma č. 2: Implementácia regulácie digitálnych zariadení v základných školách: Edukačné a sociálne dopady pre žiakov / Implementation of Digital Device Regulation in Primary Schools: Educational and Social Impacts on Students
Anotácia: Dizertačná práca sa bude zaoberať procesom implementácie legislatívnej regulácie používania osobných digitálnych zariadení v základných školách Slovenskej republiky, ktorá nadobudla účinnosť 1. januára 2025. Práca bude skúmať, ako školy transformujú svoje edukačné a organizačné postupy a aký dopad tieto opatrenia budú mať na digitálne správanie, školskú klímu, motiváciu a sociálne interakcie žiakov.
Teoretická časť bude analyzovať pedagogické a organizačné východiská regulácie digitálnych zariadení, pričom sa bude venovať otázkam kyberšikany, kyberdistrakcie a podpory digitálneho well-beingu žiakov. Empirická časť bude realizovaná ako multimetodická štúdia, ktorá zmapuje konkrétne opatrenia škôl (napr. úschovné systémy, úpravy školského poriadku, alternatívne aktivity) a analyzuje ich prijatie a vnímanie pedagógmi, vedením škôl a žiakmi, vrátane dopadov regulácie na správanie, motiváciu a sociálne vzťahy žiakov.
V zmysle schváleného materiálu Systém zlepšenia kvality doktorandského štúdia sa téma viaže na výskumný projekt KEGA 021UMB-4/2025 Profylaktické aspekty šikanovania v edukačnej praxi (vedúci projektu prof. PhDr. M. Niklová, PhD).
Forma štúdia: denná/externá

Téma č. 3: Využívanie umelej inteligencie učiteľmi a žiakmi v základných školách: Edukačné a sociálne aspekty digitálnej transformácie vzdelávania / The Use of Artificial Intelligence by Teachers and Pupils in Primary Schools: Educational and Social Aspects of the Digital Transformation of Education
Anotácia: Dizertačná práca sa zameriava na problematiku využívania umelej inteligencie (AI) učiteľmi a žiakmi v podmienkach základných škôl v Slovenskej republike. Nástroje umelej inteligencie sa v posledných rokoch stali prirodzenou súčasťou digitálneho prostredia detí aj dospelých a postupne prenikajú aj do edukačného procesu. Žiaci ich využívajú pri vyhľadávaní informácií, tvorbe textov, riešení úloh či príprave na vyučovanie, pričom medzi najrozšírenejšie nástroje patria napríklad ChatGPT, Microsoft Copilot a Gemini. Súčasne sa otvára odborná diskusia o ich pedagogickom potenciáli, etických otázkach a možných rizikách.
Teoretická časť práce bude venovaná konceptom digitálnej a AI gramotnosti v primárnom a nižšom sekundárnom vzdelávaní, modelom integrácie digitálnych technológií do vyučovania a špecifikám vývinového obdobia žiakov základnej školy. Osobitná pozornosť bude venovaná otázkam podpory kritického myslenia, rozvoja samostatnosti žiakov, ako aj rizikám spojeným s neprimeraným alebo nekritickým využívaním umelej inteligencie. Empirická časť bude realizovaná ako multimetodický výskum kombinujúci kvantitatívne dotazníkové zisťovanie a kvalitatívne rozhovory s vybranými učiteľmi a žiakmi základných škôl. Cieľom bude zmapovať frekvenciu, účely a spôsoby využívania AI nástrojov vo vyučovaní a pri domácej príprave, analyzovať postoje a skúsenosti aktérov vzdelávania a identifikovať súvislosti medzi využívaním umelej inteligencie a vybranými edukačnými a sociálnymi charakteristikami žiakov, ako sú motivácia k učeniu, sebaregulácia, digitálna gramotnosť a kvalita sociálnych interakcií.
V zmysle schváleného materiálu Systém zlepšenia kvality doktorandského štúdia sa téma viaže na výskumný projekt KEGA 021UMB-4/2025 Profylaktické aspekty šikanovania v edukačnej praxi (vedúci projektu prof. PhDr. M. Niklová, PhD).
Forma štúdia: denná/externá


Školiteľ: prof. PaedDr. Ivan Pavlov, PhD.
Téma č. 1:  Evalvácia učebných potrieb dospelých v prostredí profesijného vzdelávania / Evaluation of adult learning needs in vocational education
Anotácia: Práca rieši vedecký problém andragogického teoretického ukotvenia procesov evalvácie učebných potrieb dospelých (ich diagnostiky, analýzy, identifikácie) v systémovom cykle podpory profesijného rozvoja zamestnancov vo vybranej pracovnej organizácii. Empirický výskum sa orientuje na deskripciu aktuálneho stavu v profesijnom vzdelávaní, tzn. aplikovaných postupoch, ktoré sa využívajú v andragogickej praxi a následné overenie efektívnosti navrhnutého modelu evalvácie učebných potrieb dospelých v pracovnej organizácii.
Forma štúdia: denná/externá

Téma č. 2: Konceptualizácia sebaučenia ako súčasti komplexného rozvoja osobnosti učiaceho sa / Conceptualization of self-learning as part of the comprehensive development of the learner´s personality
Anotácia: Cieľom dizertačnej práce je spracovať teoretické východiská konceptu sebavzdelávania (sebaučenia) dospelých v kontexte biodromálneho celoživotného učenia. Opierajúc sa o  psychologické aspekty (autoregulácia v učení, motivácia, potreby, záujmy a pod.), pedagogické aspekty (subjektovo-objektový vzťah, sebavýchova, efektívne stratégie učenia sa a pod.) a andragogické  aspekty (docilita, podpora sebaučenia a pod.) kontextualizovať  sebavzdelávanie (sebaučenie) ako integrálnu súčasť komplexných procesov sebarozvoja dospelého človeka. Empiricky (kvalitatívnymi výskumnými metódami) preukázať na vybranej cieľovej skupine zástoj procesov sebaučenia (informálneho učenia). Následne spracovať súbor odporúčaní, program stimulujúci účasť, zapojenie dospelých do procesov sebaučenia. 
Forma štúdia: denná/externá

Školiteľ: doc. PhDr. Mário Dulovics, PhD.
Téma č. 1: Kyberšikanovanie u generácie alfa v profylaktických súvislostiach / Cyberbullying in the alpha generation in prophylactic contexts
Anotácia: V nadväznosti na relevantné národné a medzinárodné výskumné zistenia, modifikáciu školskej a trestnej legislatívy, dizertačná práca reaguje na dynamicky expandujúci fenomén kyberšikanovania. Cieľom dizertačnej práce bude v širších súvislostiach analyzovať prevalenciu kyberšikanovania u žiakov druhého stupňa ZŠ z aspektu obetí, agresorov, prizerajúcich sa. Analyzované budú taktiež prístupy pedagogických a odborných zamestnancov  k prevencii a riešeniu kyberšikanovania. Dizertačná práca bude mať zmiešaný výskumný dizajn. Kvantitatívny výskum bude realizovaný za využitia dotazníkovej batérie pozostávajúcej z adaptovaných a vlastných originálnych škál. S využitím kvalitatívnej výskumnej metódy (fokusových skupín) budú u aktérov prevencie  identifikované a analyzované preferované stratégie prevencie a riešenia kyberšikanovania.
V zmysle schváleného materiálu Systém zlepšenia kvality doktorandského štúdia sa téma viaže na výskumný projekt KEGA 021UMB-4/2025 Profylaktické aspekty šikanovania v edukačnej praxi (vedúci projektu prof. PhDr. M. Niklová, PhD). 
Forma štúdia: denná/externá

Téma č. 2: Riziko vzniku online závislostí u stredoškolskej mládeže ako edukačný problém a možnosti ich prevencie / The risk of online addiction among high school youth as an educational problem and the possibilities of their prevention
Anotácia: Dizertačná práca je zameraná na teoreticko-empirickú analýzu online závislostí, ktoré sa v dôsledku digitalizácie spoločenských procesov dostávajú do pozornosti odbornej verejnosti, a zároveň sú považované za jedno z aktuálnych ohrození mládeže v 21. storočí. Rizikové využívanie online aktivít a online závislosti sa vo výraznej miere premietajú aj do edukačnej reality, čo vyvoláva potrebu venovať im pozornosť v rámci školskej prevencie. Cieľom výskumu dizertačnej práce bude monitoring rizikového využívania online aktivít stredoškolskou mládežou a identifikovanie jedincov, ktorí vykazujú znaky závislostí vo vzťahu k online aktivitám, za využitia adaptovaných diagnostických dotazníkov zahraničnej proveniencie. V intenciách empirického výskumu bude pozornosť zameraná taktiež na analýzu preventívneho pôsobenia v podmienkach stredných škôl za využitia kvalitatívnych výskumných metód. Kvalitatívna oblasť empirického bádania bude realizovaná prostredníctvom obsahovej analýzy „plánov práce koordinátorov prevencie“ a „učebných plánov predmetu mediálna výchova“ a prostredníctvom pološtandardizovaných rozhovorov s aktérmi školskej prevencie. 
Forma štúdia: externá


Školiteľ: doc. Mgr. Ján Kaliský, PhD.
Téma č. 1: Zmena triednej klímy aplikovaním programu Filozofovanie s deťmi (P4C) / Changing the Classroom Climate by Applying the Philosophy for Children (P4C) Programme
Anotácia: Zámer vychádza z predpokladu, že medzinárodne etablovaný program Philosophy for Children (P4C) prostredníctvom metodiky hľadajúceho spoločenstva (community of inquiry) podporuje dialogickú kultúru triedy, rozvíja spolupracujúce myslenie a má potenciál priamo ovplyvňovať kvalitu sociálnych vzťahov a participácie žiakov. V podmienkach slovenského školstva však chýba systematické empirické overenie, do akej miery implementácia P4C vedie k merateľnej zmene triednej klímy na nižšom a vyššom sekundárnom stupni a ktoré mechanizmy tejto zmeny sú rozhodujúce. Výskumným problémom je teda nedostatok dôkazov o účinnosti P4C na triednu klímu v SR a nejasnosť implementačných podmienok (vernosť metodike, rola facilitátora, intenzita intervencie), ktoré určujú efekt programu. Cieľom práce bude vypracovať a pilotne aplikovať a overiť autorskú metodiku P4C so zvýraznením rozvoja „caring thinking“ ako súboru socio-emocionálnych a normatívnych dimenzií (empatia, rešpekt, prosociálne uvažovanie) a následne vyhodnotiť jej účinok v evalvačnom výskume. Overenie zmeny triednej klímy a rozvoja prvkov „caring thinking“ bude realizované kvázi-experimentálnym dizajnom počas ročnej implementácie, s využitím štandardizovaných meracích nástrojov a doplnkovou analýzou kvality triedneho dialógu. Súčasťou doktorandskej úlohy bude aj participácia na trénovaní učiteľov a vybraných odborných zamestnancov školy pre implementáciu P4C do praxe.  Téma sa vypisuje v kontexte projektu KEGA 010UMB-4/2025.
Forma štúdia: denná/externá

Téma č. 2: Koncepcia etickej výchovy na Slovensku a vo vybraných európskych krajinách / The Concept of Ethical Education in Slovakia and Selected European Countries
Anotácia: Zámer reflektuje potrebu vedecky zhodnotiť aktuálnu koncepciu etickej/mravnej výchovy v SR po zmenách Štátneho vzdelávacieho programu a zároveň ju zasadiť do európskeho kontextu. Výskum bude analyzovať etickú výchovu v základnom a strednom vzdelávaní v historicko-teoretickej, prakticko-realizačnej a komparatívnej rovine, pričom sa zameria na obsah a ciele kurikula, spôsoby školského uskutočňovania, hodnotenie výsledkov a spoločenské ukotvenie predmetu. Výskumným problémom je nesúlad medzi deklarovanými kurikulárnymi zámermi, reálnou implementáciou v školách a systémovou prípravou učiteľov, ako aj nedostatočne objasnená kompatibilita slovenskej koncepcie s modelmi etického a hodnotového vzdelávania vo vybraných európskych krajinách. Na základe analýzy kurikulárnych dokumentov a programov edukačných inštitúcií vo vybraných krajinách, ako aj skúmania transformácie etickej výchovy v praxi a v pregraduálnej príprave učiteľov, doktorand vytvorí kriticky podloženú reflexiu prebiehajúcej kurikulárnej transformácie v SR. Výsledky výskumu budú východiskom pre návrh univerzálneho študijného programu Učiteľstvo etickej výchovy, ktorý bude vychádzať z identifikovaných kompetenčných potrieb, porovnania európskych prístupov a zistení o realizácii predmetu v školskom prostredí. 
Výskum nadväzuje na rovnomenný teoretický základný výskum z roku 2007 na PF UMB a predstavuje kontinuálne opakovanie v aktualizovaných podmienkach a tiež sa viaže na pripravovaný projekt VEGA.
Forma štúdia: denná/externá

Téma č. 3: Rozvoj ekologickej inteligencie žiakov na ZŠ a SŠ prostredníctvom zážitkovo-projektovej environmentálnej výchovy (kvázi-experimentálna evaluácia) / Developing Students’ Ecological Intelligence in Primary and Secondary Education through Experiential and Project-Based Environmental Education: A Quasi-Experimental Evaluation)
Anotácia: Anotácia vychádza z potreby empiricky overovať účinnosť environmentálnej výchovy nielen na úrovni deklarovaných postojov, ale aj na úrovni merateľnej „ekologickej inteligencie“ ako komplexu poznatkov, hodnotových orientácií, systémového uvažovania o environmentálnych dopadoch a dispozícií pre zodpovedné rozhodovanie. V školskom prostredí ZŠ a SŠ sa environmentálna výchova často realizuje fragmentovane a bez jasne operacionalizovaných cieľov a bez dôkazov o tom, ktoré didaktické prístupy vedú k reálnemu posunu u žiakov. Výskumným problémom je nedostatok lokálnych, metodologicky kontrolovaných štúdií, ktoré by ukázali, či a za akých podmienok zážitkovo-projektové intervencie zvyšujú ekologickú inteligenciu, a ktoré komponenty intervencie sú pre zmenu rozhodujúce (autenticita problémov, práca s dátami, reflexia, participácia, lokálny kontext).
Cieľom práce bude navrhnúť, implementovať a evalvovať autorský environmentálny intervenčný program pre ZŠ a SŠ (napr. 8–12 týždňov alebo jeden polrok) založený na projektovom učení, terénnom bádaní a riešení lokálneho environmentálneho problému (škola/obec/región). Zmena ekologickej inteligencie bude meraná pretestom a postestom pomocou vybraných diagnostických nástrojov (ktoré má doktorand k dispozícii) a doplnená analýzou kvality žiackych výstupov (napr. argumentácia, rozhodovacie zdôvodnenia, návrhy opatrení) a implementačných premenných (miera dodržania programu, intenzita, rola učiteľa). Výskum bude realizovaný kvázi-experimentálnym dizajnom s kontrolnou skupinou, s porovnaním ZŠ vs. SŠ a s overením, či účinok pretrváva aj s odstupom (follow-up meranie). Výstupom bude overená metodika environmentálnej výchovy s odporúčaniami pre školskú prax a pre prípravu učiteľov.
Forma štúdia: denná/externá


Školiteľka: doc. Mgr. Lívia Nemcová, PhD.
Téma č. 1: Sebavzdelávacie stratégie vychovávateľov v kontexte medzigeneračného učenia na pracovisku / Self-Directed Learning Strategies of Educators in the Context of Intergenerational Workplace Learning 
Anotácia: Dizertačná práca sa zameriava na analýzu sebavzdelávacích stratégií vychovávateľov v kontexte medzigeneračného učenia na pracovisku, a to v jednotlivých fázach ich profesijného života. Výskumný problém vychádza z predpokladu, že vychovávatelia rôznych vekových kohort uplatňujú diferencované stratégie sebariadeného učenia, ktoré sú významne formované neformálnymi interakciami, organizačnou kultúrou zariadenia a každodennou pedagogickou praxou. Medzigeneračné učenie je v práci konceptualizované ako súbor riadených aj spontánne vznikajúcich procesov výmeny vedomostí, skúseností a profesijných významov medzi členmi pedagogického kolektívu. Dôraz sa kladie na jeho neformálne a informálne dimenzie, ktoré predstavujú významný, no často implicitný zdroj profesijného rozvoja. Osobitná pozornosť je venovaná implementácii kurikulárnych zmien po roku 2023 a ich dopadu na dynamiku pracoviskového učenia, ako aj na transformáciu sebavzdelávacích stratégií vychovávateľov.
Cieľom dizertačnej práce je (a) identifikovať faktory podporujúce alebo limitujúce motiváciu vychovávateľov k sebavzdelávaniu, (b) analyzovať formy participácie rôznych vekových skupín na vzájomnom učení (c) skúmať formy vzájomného učenia sa (d) objasniť, akým spôsobom tieto procesy prispievajú k dlhodobej zamestnateľnosti a profesijnému rastu. Empirická časť výskumu je založená na kombinovanom dizajne, ktorý integruje dotazníkové zisťovanie (využívajúce vlastné meracie nástroje a adaptované položky zo škál ako napr. Self-Directed Learning Readiness Scale – SDLRS alebo Adult Learner Self-Directedness Scale – ALSDS) a hĺbkové rozhovory. Tento prístup umožní zachytiť subjektívne prežívanie a interpretácie vychovávateľov, ako aj kvantifikovať vzťahy medzi skúmanými premennými. 
Očakávaným prínosom dizertačnej práce je vytvorenie teoreticko-empirického modelu objasňujúceho mechanizmy, prostredníctvom ktorých neformálne vekové interakcie ovplyvňujú sebavzdelávacie stratégie a prispievajú k formovaniu profesijnej identity vychovávateľov. 
Poznámka: téma práce nadväzuje na podávaný projekt VEGA v roku 2026
Forma štúdia: externá


Školiteľka: doc. PaedDr. Lenka Rovňanová, PhD., univ. profesorka
Téma č. 1: Teoretická a empirická verifikácia programu Životológia ako transverzálneho pedagogického rámca v kurikulárnych zmenách / Theoretical and empirical verification of the Lifeology program as a transversal pedagogical framework in curricular changes
Anotácia: Dizertačná práca sa zameriava na teoretickú analýzu origináneho programu Životológia ako ako transverzálneho pedagogického rámca orientovaného na systematický rozvoj prenositeľných osobnostných, sociálnych a hodnotových kompetencií žiactva. Teoretická časť práce je zameraná na jeho vymedzenie a zakotvenie v súčasných pedagogických a psychologických teóriách a aktuálnych kurikulárnych reformách, najmä v oblasti rozvoja životných zručností, charakteru a socio-emocionálneho učenia. Empirická časť práce je zameraná na (1) teoretickú analýzu programu v kontexte kurikulárnych dokumentov a strategických vzdelávacích rámcov vybraných zahraničných krajín; (2) verifikáciu dopadov realizácie programu  v kvantitatívno-kvalitatívnom dizajne na slovenské prostredie determinované kurikulárnou zmenou. Výstupom bude návrh verifikovaného rámca Životológie v prostredí slovenského školstva a jeho možného transferu do odlišných kultúrno-kurikulárnych kontextov.
Forma štúdia: externá


Školiteľka: doc. PhDr. Dominika Temiaková, PhD.
Téma č. 1: Sebavzdelávanie dospelých v pracovnom živote v kontexte neformálneho age manažmentu a jeho význam pre udržiavanie zamestnanosti / Self-education of Adults in Working Life in the Context of Informal Age Management and Its Importance for Maintaining Employment
Anotácia: Dizertačná práca sa zameriava na analýzu sebavzdelávania dospelých v pracovnom živote v kontexte neformálneho age manažmentu a jeho významu pre udržiavanie zamestnanosti v podmienkach demografického starnutia pracovnej sily. Východiskom práce sú andragogické teórie vzdelávania dospelých, koncept celoživotného učenia a teoretické prístupy k age manažmentu, ktoré zdôrazňujú význam vekovej diverzity a neformálnych mechanizmov podpory učenia sa v pracovnom prostredí.
Cieľom dizertačnej práce je preskúmať, akým spôsobom sa sebavzdelávanie dospelých pracujúcich realizuje v prostredí neformálneho age manažmentu a do akej miery a prostredníctvom akých mechanizmov prispieva k udržiavaniu ich zamestnanosti. Práca sa sústreďuje na empirické skúmanie troch hlavných konštruktov – neformálnych praktík age manažmentu, sebavzdelávania dospelých a zamestnanosti – vrátane ich dimenzií, indikátorov a vzťahov k vybraným sociodemografickým a pracovným premenným (vek, rod, dosiahnuté vzdelanie, typ zamestnania, dĺžka praxe a sektor).
Empirická časť práce využíva kvantitatívny výskumný dizajn založený na použití vlastných meracích nástrojov a adaptácii položiek z existujúcich výskumných škál. Výsledky práce majú potenciál prispieť k rozvoju andragogického poznania v oblasti sebavzdelávania a informálneho učenia sa v prepojení s neformálnym age manažmentom a poskytnúť odporúčania pre podporu verejných a organizačných politík zameraných na udržateľnú zamestnanosť dospelých v pracovnom živote.
Forma štúdia: externá


Školiteľka: doc. PaedDr. Renáta Orosová, PhD. (Katedra pedagogiky, Filozofická fakulta UPJŠ v Košiciach)
Téma č. 1: Inovatívny model prípravy budúcich učiteľov v triede budúcnosti (FCL) a jeho vplyv na rozvoj prenositeľných spôsobilostí/ Innovative model of pre-service teacher education in a Future Classroom Lab (FCL) and its impact on the development of transferable competences
Anotácia: Dizertačná práca sa zameriava na empirické skúmanie účinnosti inovatívneho modelu prípravy budúcich učiteľov v prostredí triedy budúcnosti - FCL pri rozvoji prenositeľných spôsobilostí nevyhnutných pre vzdelávanie v 21. storočí, so špecifickým dôrazom na digitálnu gramotnosť a inkluzívnu pripravenosť. Dynamický rozvoj digitálnych technológií, rastúca heterogenita žiackych kolektívov a požiadavka na inkluzívne vzdelávanie vytvárajú potrebu modernizácie učiteľskej prípravy smerom k flexibilným, interdisciplinárne prepojeným a digitálne podporovaným prístupom. Cieľom dizertačnej práce je empiricky preskúmať a analyzovať, do akej miery integrácia digitálnych nástrojov, projektového a tímového učenia a inkluzívnych didaktických stratégií v rámci navrhnutého modelu ovplyvňuje úroveň prenositeľných spôsobilostí študentov učiteľstva. Dizertačná práca bude mať charakter zmiešaného výskumu. Kvantitatívna výskumná stratégia bude pozostávať z dotazníkového šetrenia a kváziexperimentu. Dotazníkové šetrenie sa zameria na zistenie východiskovej úrovne digitálnej gramotnosti a inkluzívnej pripravenosti budúcich učiteľov. Kváziexperiment bude realizovaný s cieľom overiť vplyv implementácie inovatívneho modelu na zmenu sledovaných spôsobilostí. Kvalitatívna výskumná stratégia bude spočívať v pološtruktúrovaných rozhovoroch so študentmi učiteľstva a vyučujúcimi, ktoré budú slúžiť na hlbšie porozumenie procesu rozvoja spôsobilostí, identifikáciu subjektívne vnímaných prínosov a bariér implementácie modelu, ako aj na zachytenie skúseností s učením v prostredí „triedy budúcnosti“ a s aplikáciou digitálnych a inkluzívnych prístupov v pedagogickej praxi.
Téma sa viaže na riešenie projektu APVV-24-0489 Kvality učiteľa 21. storočia: Prenositeľné spôsobilosti budúcich učiteľov pre moderné vzdelávanie (zodpovedný riešiteľ: doc. PaedDr. Renáta Orosová, PhD.)
Forma štúdia: externá


Školiteľka: doc. PaedDr. Miriam Spodniaková Pfefferová, PhD. (Katedra fyziky, Fakulta prírodných vied UMB)
Téma č. 1: Pedagogické aspekty využitia umelej inteligencie pri personalizovanom vyučovaní fyziky na strednej škole
Anotácia: Dizertačná práca sa zameriava na skúmanie možností a pedagogických implikácií využitia dostupných nástrojov umelej inteligencie (napr. ChatGPT, Google Gemini, Khan Academy AI Tutor a i.) v procese personalizovaného vyučovania fyziky na úrovni strednej školy. Výskum je ukotvený v teoretických východiskách pedagogických vied, najmä v oblasti individualizácie a diferenciácie vyučovania, didaktiky prírodovedných predmetov a digitálnej transformácie vzdelávania.
Hlavným cieľom práce je analyzovať účinnosť využitia nástrojov umelej inteligencie pri poskytovaní individualizovanej podpory žiakom, pri rozvíjaní porozumenia fyzikálnym konceptom a pri zvyšovaní ich učebnej motivácie. V teoreticko-analytickej fáze bude realizovaná systematická analýza existujúcich riešení umelej inteligencie vo vzdelávaní a budú definované pedagogicky relevantné scenáre ich implementácie do vyučovania fyziky. Tieto scenáre budú zahŕňať využitie umelej inteligencie ako individuálneho tútora, diagnostického nástroja na identifikáciu žiackych miskoncepcií a generátora adaptívnych, personalizovaných učebných úloh.
Empirická časť výskumu bude realizovaná na výskumnej vzorke žiakov strednej školy v rámci pedagogického experimentu, pričom v experimentálnej triede budú implementované nástroje umelej inteligencie. Porovnávané budú výsledky žiakov v kontrolnej a experimentálnej triede prostredníctvom didaktických testov, dotazníkov zameraných na motiváciu a postoj k učeniu fyziky a kvalitatívnej analýzy vybraných učebných interakcií. Súčasťou výstupov práce bude aj návrh metodických odporúčaní a didaktických materiálov pre učiteľov fyziky, ktoré podporia pedagogicky zmysluplnú a eticky zodpovednú integráciu umelej inteligencie do vyučovacieho procesu.
Očakávaným prínosom dizertačnej práce je rozšírenie poznania v oblasti aplikácie umelej inteligencie v pedagogických vedách, konkretizácia jej didaktického potenciálu vo vyučovaní fyziky a formulovanie odporúčaní pre pedagogickú prax v kontexte personalizovaného a technologicky podporeného vzdelávania.
Forma štúdia: externá


Školiteľ: doc. PaedDr. Patrik Voštinár, PhD. (Katedra informatiky, Fakulta prírodných vied UMB)
Téma č. 1: Využitie umelej inteligencie v edukačnom procese: porovnanie efektivity AI‑podporovaných didaktických materiálov u nadaných žiakov v aprogénnych triedach a intaktných žiakov / The Use of Artificial Intelligence in the Educational Process: Comparison of the Effectiveness of AI-Supported Didactic Materials in Gifted Students in Aprogenic Classes and Intact Students
Anotácia: Umelá inteligencia už dnes zásadne mení spôsob, akým sa žiaci a študenti učia, čo reflektuje aj ministerstvo školstva svojim plánom z roku 2025 zaradiť AI do vyučovania ako podporný nástroj, nie hrozbu. Cieľom dizertačného výskumu je v tomto kontexte analyzovať možnosti didakticky premysleného využitia umelej inteligencie v edukačnom procese a porovnať jeho dopady na učenie nadaných žiakov v aprogénnych triedach a intaktných žiakov. Výskum sa zameriava na tvorbu, implementáciu a evaluáciu AI‑podporovaných didaktických materiálov, ktoré umožňujú personalizáciu učenia, diferenciáciu úloh a rozvoj vyšších kognitívnych procesov (kritické myslenie, tvorivosť, metakognícia). Súčasťou výskumu je aj skúmanie postojov žiakov a učiteľov k využívaniu umelej inteligencie vo vyučovaní, otázok digitálnej gramotnosti a etických aspektov práce s AI nástrojmi.
Metodologicky ide o zmiešaný výskum s kvantitatívnou aj kvalitatívnou zložkou. V kvantitatívnej časti sa prostredníctvom pedagogického experimentu a štandardizovaných i autorských nástrojov (testy vedomostí, výkonové úlohy, dotazníky postojov) porovnávajú učebné výsledky a vybrané edukačné ukazovatele nadaných žiakov v aprogénnych triedach a intaktných žiakov pri využití AI‑podporovaných materiálov a tradičných didaktických materiálov. V kvalitatívnej časti sú realizované rozhovory, focus groups a analýza žiackych produktov, ktoré umožňujú hlbšie pochopiť spôsob využívania AI, stratégií učenia sa a subjektívne prežívanie žiakov a učiteľov.
Očakávaným prínosom dizertačnej práce je vytvorenie a odborná reflexia súboru didaktických materiálov a metodických odporúčaní pre zmysluplné, inkluzívne a eticky citlivé využívanie umelej inteligencie vo vyučovaní, so špecifickým zameraním na prácu s nadanými žiakmi v aprogénnych programoch. Výsledky výskumu môžu prispieť k rozvoju teórie a praxe edukačných vied v oblasti digitalizácie vzdelávania, diferenciácie a individualizácie výučby, ako aj k tvorbe školských a vzdelávacích politík podporujúcich zodpovedné zavádzanie AI do školského prostredia.
Téma nadväzuje na podávaný projekt KEGA 010TTU-4/2025 Rozvoj informatického a algoritmického myslenia žiakov prostredníctvom efektívneho začlenenia moderných technológií do vyučovania informatiky a matematiky (zodp. riešiteľ za UMB pracovisko doc. P. Voštinár, PhD.).
Forma štúdia: externá


Školiteľ: dr hab. doc. PhDr. Václav Bělík, Ph.D. (Ústav sociálních studií PdF UHK, ČR)
Téma č. 1: Analýza evaluačních přístupů v prevenci rizikového chování ve školách: směrem k ucelenému teoretickému modelu / Analysis of evaluation approaches in the prevention of risky behavior in schools: towards a comprehensive theoretical model
Anotace: Disertační práce se zaměřuje na komplexní analýzu evaluačních přístupů využívaných v prevenci rizikového chování ve školách, a to se snahou formulovat ucelený teoretický model využitelný v pedagogickém výzkumu i praxi. Cílem je identifikovat klíčové teoretické koncepty, metodologické rámce a evaluační strategie, které se v současném vzdělávacím prostředí uplatňují, a posoudit jejich potenciál pro objektivní a validní hodnocení preventivních aktivit. Výzkum se soustředí na strukturu procesní i výsledkové evaluace, metodické přístupy k měření efektivity preventivních programů a na limity, které evaluaci v pedagogické praxi provázejí. Na základě kritické komparace existujících modelů bude vytvořen návrh teoretického modelu evaluace prevence, jenž integruje pedagogické, psychologické a sociálně‑pedagogické perspektivy. Výstupem práce je konceptuální rámec umožňující systematičtější a vědecky podloženější evaluaci preventivních intervencí ve školním prostředí.
Forma studia: externí

Téma č. 2: Konceptualizace sociálních dovedností učitelů v kontextu profesní způsobilosti / Conceptualization of teachers' social skills in the context of professional competence
Anotace: Disertační práce se zaměřuje na teoretické vymezení a konceptualizaci sociálních dovedností učitelů jako jedné z klíčových složek jejich profesní způsobilosti. Cílem je identifikovat a analyzovat základní sociální kompetence, které podmiňují efektivní pedagogickou činnost, a prozkoumat jejich vztah ke kvalitě interakce mezi učitelem a žákem i celkovému psychosociálnímu klimatu třídy. Výzkum vychází z pedagogických, psychologických a sociálně‑pedagogických teorií, které se zabývají sociální komunikací, profesní kompetencí a dynamikou vzdělávacího prostředí. Na základě kritické analýzy existujících modelů sociálních a socio‑emočních kompetencí bude vytvořen konceptuální rámec, který umožní přesnější vymezení sociálních dovedností učitelů v kontextu současných požadavků na profesní standardy. Výstupem práce je teoretický model popisující strukturu, funkce a determinanty sociálních dovedností učitelů, jenž může sloužit jako základ pro další empirický výzkum i inovace v přípravě pedagogických pracovníků.
Forma studia: externí

Téma č. 3: Analýza mechanismů působení rizikových a protektivních faktorů v kontextu školní socializace / Analysis of the mechanisms of risk and protective factors in the context of school socialization
Anotace: Disertační práce se zaměřuje na analýzu mechanismů, jimiž rizikové a protektivní faktory působí na proces školní socializace. Cílem je teoreticky vymezit klíčové faktory ovlivňující adaptaci, psychosociální vývoj a sociální fungování žáků ve školním prostředí a prozkoumat procesní způsoby jejich působení. Práce vychází z ekologických a sociálně‑pedagogických teorií, které umožňují nahlížet školu jako dynamický systém interakcí, v němž dochází ke střetávání individuálních charakteristik žáka, školní kultury, vztahů a institucionálních podmínek. Analytická pozornost je zaměřena na interakční, kognitivně‑emoční, institucionální, identitní a podpůrné mechanismy, které zprostředkovávají vliv prostředí na chování a psychosociální vývoj žáků. Výstupem práce je konceptuální model popisující strukturu a fungování těchto mechanismů, který může přispět k hlubšímu teoretickému porozumění procesů školní socializace a vytvořit základ pro další empirický výzkum v oblasti pedagogiky a sociální pedagogiky.
Forma studia: externí


Témy dizertačných prác pre akademický rok 2026/2027 boli schválené členmi a členkami spoločnej odborovej komisie doktorandského štúdia v študijnom odbore učiteľstvo a pedagogické vedy.

